Publication: Magyar Közlöny
Issue: MK-2001-120 (Year: 2001, Number: 120)
Era: 1990-2004
Section: A Kormányzati Ellenőrzési Hivatal felügyeletéről, feladat- és hatásköréről szóló 61/1999. (IV. 1.) Korm. rendelet 1. § (6) bekezdése, valamint a Kormány tagjai és az
Paragraph Index: 112

6. A Közalapítvány vagyona, anyagi forrásai 6.1. A Közalapítvány létrejöttéhez szükséges vagyont a Ptk. 74/G. § (83) bekezdése alapján az azonos célú „KÉZFOGÁS” Egzisztenciateremtő és Gazdaságélénkítő Alapítvány (1055 Budapest, Kossuth tér 4.) — egyidejű megszűnésével — Alapítójának, az Illyés Alapítványnak hozzájárulásával ajánlja fel. 6.2. A fentiek alapján a Közalapítvány induló vagyonát a jelen Alapító Okirathoz csatolt 1. számú melléklet tartalmazza. 6.3. Az állam a mindenkori költségvetési törvényben meghatározott összegű támogatással biztosítja az alapítványi célok megvalósítását. 6.4. A Közalapítvány előbbiekben meghatározott vagyonának növekednie kell a Közalapítvány által végzett befektetési és vállalkozói tevékenység eredményével, valamint növekedhet az esetleges csatlakozás során felajánlott vagyon elfogadásával. 6.5. A Közalapítvány céljainak megvalósítására az induló vagyon, a vagyon hozadékai, valamint a Közalapítvány bevételei — ideértve a céltámogatásokat is — 40 000 000 Ft maradványösszegig felhasználhatók.

Source: https://magyarkozlony.hu/hivatalos-lapok/659240d0f76f4c37d49e194ab78b83fca5c5668b/dokumentumok/39f4d6e0e2def2b138748dd564d13b937b67a7cc/letoltes